Intergaelic

Is comhéadan ar líne é **[[Intergaelic]]** (**IG**) ar fhoclóirí agus inneall aistriúcháin a chuireann Gaeilge na hÉireann ar théacsanna atá i nGaeilge na hAlban agus i nGaeilge Mhanann araon. Is é Michal Boleslav Měchura a chruthaigh an suíomh agus is é an tOllamh Caoimhín Ó Scanaill a chruthaigh an t-inneall aistriúcháin agus na foclóirí. Cruthaíodh é chun cabhrú le cainteoirí Ghaeilge na hÉireann meabhair a bhaint as téacsanna i nGaeilge na hAlban.

## Stair
D'eascair an tionscadal as obair a rinne Ó Scanaill chun a Chaighdeánaitheoir Gaeilge a chruthú, córas chun téacsanna réamh-Chaighdeánacha a chur faoi chló nua. Bhí leagan luath críochnaithe faoin mbliain 2006, ceann de na córais aistriúcháin is luaithe dá raibh ann don Ghaeilge. Córas riailbhunaithe a bhí ann. Inneall meaisínaistriúcháin hibrideach is ea an leagan atá taobh thiar d'Intergaelic sa mhéid is go bhfuil idir rialacha agus staidreamh araon i gceist leis.

Is "de bharr na bhféidearthachtaí a bhaineann le táirgí foinse oscailte" a tháinig IG chun cinn. Chruthaigh Michal Boleslav Měchura an suíomh an chéad lá bunaithe ar *[[Foclóir Gàidhlig–Gaeilge Uí Scanaill|Fhoclóir Gàidhlig–Gaeilge]]* Uí Scanaill agus ar an inneall aistriúcháin a chuir an tOllamh ar fáil go poiblí.

Bhain Ó Scanaill leas as ailt a foilsíodh i Manainnis san iris stíl mhaireachtála *[[Nós (iris)|NÓS]]* taobh le haistriúcháin, chun feabhas a chur ar an inneall aistriúcháin.

## Feidhmeanna
Rud nach ionann agus innill aistriúcháin eile, cuireann Intergaelic an t-aistriúchán in iúl mar leideanna díreach in aice le gach focal nó frása sa bhuntéacs.

Tá comhéadan ríomhchlárúcháin ar siúl ag Ó Scanaill a thugann freagraí mar phéirí frásaí sa dá theanga.

### Gàidhlig–Gaeilge

Ó seoladh é an chéad lá riamh sa bhliain 2015, tá IG in ann téacsanna i nGaeilge na hAlban a ghlacadh agus Gaeilge na hÉireann a chur orthu. Ní dhéanann an t-inneall aistriúcháin ar mhalairt slí toisc go mbíonn sé i bhfad níos fusa mar gheall ar chúrsaí teicniúla aistriúchán uathoibríodh a dhéanamh ón teanga níos lú go dtí an teanga níos mó.

### Manainnis–Gaeilge

D'fhógair Ó Scanaill sa bhliain 2015 go raibh obair idir lámha aige ar fheidhmeanna a dhéanfadh amhlaidh don Mhanainnis, a bhfuil a córas litrithe féin aici atá doiléir do léitheoirí na dteangacha Gaelacha eile.

Go gairid i ndiaidh dó a *[[Foclóir Manainnis–Gaeilge Uí Scanaill|Fhoclóir Manainnis–Gaeilge]]* a fhoilsiú sa bhliain 2016, cuireadh feidhm le hIntergaelic í aistriú go Gaeilge na hÉireann.

## Tionchar
Dúirt Ó Scanaill go raibh súil aige margadh nua a oscailt do scríbhneoirí Gàidhlig i measc phobal na Gaeilge trí aistriúcháin nó eagráin anótáilte a éascú. Léirigh sé freisin go bhféadfaí aistriúchán uathoibríodh measartha GD→EN agus GV→EN a chur i gcrích sula raibh an inniúlacht sin ag innill eile ach é a chur i slabhra le hinneall GA→EN. Go gairid dá éis sin tháinig feidhm aistriúcháin do Ghaeilge na hAlban ar fáil ó sholáthraí eile freisin.

Baineadh feidhm as an inneall aistriúchán chun ailt *[[Nós (iris)|NÓS]]* i nGaeilge Mhanainn a chur in oiriúint mar ábhar foghlamtha do lucht labhartha Ghaeilge na hÉireann. Tá siad ar fáil ar mhicreashuíomh gréasáin de chuid Uí Scanaill. B'amhlaidh an modh oibre freisin a lig dó an bailiúchán béaloidis *[[Skeealaght]]* in oiriúint do lucht labhartha Ghaeilge na hÉireann.

Bhain Eoin P. Ó Murchú feidhm as Intergaelic mar uirlis réamh-aistriúcháin le luas a chur faoi aistriú an úrscéil fhicsean eolaíochta *[[Tinte na Farraige Duibhe]]* ó Ghaeilge na hAlban. Chonacthas don aistritheoir go raibh "caighdeán an aistriúcháin ríomhchuidithe inchurtha leis an aistriúchán ó bhonn agus go raibh sé 31% níos tapúla". Bhí air "cúram ar leith" a ghlacadh leis an eagarthóireacht dá éis: "Bhí abairtí áirithe a chruthaigh IG nach raibh orm aon athrú a dhéanamh orthu agus cinn eile a raibh athscríobh ó bhonn ag teastáil." B'é sin an t-aistriúchán ab fhaide riamh a rinneadh idir an dá Ghaeilge go bhfios dó.

Bhain Ó Scanaill feidhm as an inneall aistriúcháin agus a ''Fhrásleabhar'' Manainnise á réiteach aige.

## Glacadh
Tugtar suntas d'Intergaelic i gcomhthéacs an chomhoibrithe idir lucht cainte na dteangacha Gaelach agus i gcomhthéacs na teicneolaíochta teanga. I bhforbhreathnú ar mheaisínaistriúchán na Gaeilge, deir Lane gur "éirigh go maith" leis an inneall aistriúcháin mar gheall ar an gcosúlacht idir na teangacha.

Shíl aistritheoir amháin gur "aistriúchán measartha garbh ó Ghaeilge na hAlban go Gaeilge a chuireann sé ar fáil", ach gur chuir sé luas faoin bpróiseas aistriúcháin. Mhol sé IG a úsáid mar uirlis léitheoireachta seachas mar inneall aistriúcháin ann féin.

Maítear, cé nach bhfuil sé "go hiomlán gan smál" go bhfuil sé "is fearr i bhfad" ná inneall aistriúchán mór le rá eile toisc go bhfuil Intergaelic dírithe go sonrach ar na teangacha Gaelacha.

## Naisc sheachtracha
* Suíomh oifigiúil: intergaelic.com
* Sonraí an chomhéadain ríomhchlárúcháin: github.com/kscanne/caighdean/blob/master/API.md
* Suíomh Mhichal Měchura: lexiconista.com
* Altanna Manainnise ó Nos.ie

## Féach freisin
* ''Foclóir Gàidhlig–Gaeilge'' Uí Scanaill
* ''Foclóir Manainnis–Gaeilge'' Uí Scanaill
* Foclóir.ie
* Teanglann.ie
* Potafocal.com

## Tagairtí

Catagóir:Láithreáin gréasáin na Gaeilge
Catagóir:Láithreáin gréasáin
*
Catagóir:Aistriúchán uathoibríoch
Catagóir:Foclóirí Gaeilge
Catagóir:Foclóirí Ghaeilge na hAlban
Catagóir:Foclóirí Ghaeilge Mhanann
Catagóir:Foclóirí idircheilteacha
Catagóir:Foclóirí
Catagóir:An Ghaeilge
Catagóir:Gaeilge na hAlban
Catagóir:Gaeilge Mhanann
Catagóir:Foghlaim na Gaeilge
Catagóir:Foghlaim Ghaeilge na hAlban
Catagóir:Foghlaim Ghaeilge Mhanann
Catagóir:Bunachair shonraí foclóireachta
Catagóir:Bunaithe sa bhliain 2015
Catagóir:Bunaithe sna 2010í
*
Catagóir:Próiseáil teanga nádúrtha